Den eieren som kom til å sette et tydelig preg på Holtgården var Lorentzo Rynning. Han kjøpte den i 1867, og etter hvert andre parter fra naboeiendommene. Rynning innrettet seg standsmessig på Holt. Hovedbygningen ble flyttet og utvidet, og det ble anlagt en park med gåsedam og en romantisk bro over dammen. I 1875 ble bygrensen utvidet slik at hovedbygningen kom til å ligge innenfor bygrensen. Dermed ble de som bodde på gården byboere.